b'\n_START_ARTICLE_\nNorwich City FC\n_START_SECTION_\nHistoria\n_START_PARAGRAPH_\nNorwich City Football Club perustettiin vuonna 1902, ja se pelasi Newmarket Road kotipaikkanaan amat\xc3\xb6\xc3\xb6risarjassa ennen liittymist\xc3\xa4\xc3\xa4n Englannin jalkapalloliigaan vuonna 1905. Seura otti entisten sinivalkoisten paitojen sijasta k\xc3\xa4ytt\xc3\xb6\xc3\xb6n nykyiset keltavihre\xc3\xa4t peliasut vuonna 1907 kanarialintuja merkitsev\xc3\xa4n lempinimen "The Canaries" mukaan. Kanarialintujen kasvattaminen oli noihin aikoihin suosittu harrastus koko Norfolkin alueella, ja er\xc3\xa4s seuran alkuaikojen managereista kasvatti my\xc3\xb6s omia lintujaan. Vuonna 1908 seura muutti Rosary Roadille, joka sai kutsumanimen "The Nest"._NEWLINE_1930-luvulla katsojam\xc3\xa4\xc3\xa4rien kasvaessa vanha kotikentt\xc3\xa4 k\xc3\xa4vi pieneksi, ja vuonna 1935 joukkue muutti nykyiselle kotistadionilleen Carrow Roadille. Alkuaikojen Carrow Roadilla oli katsomot kent\xc3\xa4n kolmella sivuilla, joista yksi, Carrow Roadin puoleinen, istumakatsomo puupenkkeineen._NEWLINE_Yksi Norwich Cityn historian suurimmista saavutuksista tapahtui kaudella 1958\xe2\x80\x931959, kun se tuolloin kolmannessa divisioonassa pelanneena raivasi tiens\xc3\xa4 FA Cupin finaaliin. Matkalla kaatuivat muun muassa suurseurat Manchester United ja Tottenham Hotspur._NEWLINE_Vuonna 1972 Norwich nousi ensimm\xc3\xa4ist\xc3\xa4 kertaa historiassaan korkeimmalle sarjatasolle entiseen 1. divisioonaan Ron Saundersin toimiessa managerina.\n_START_SECTION_\nLiigacup-menestyst\xc3\xa4\n_START_PARAGRAPH_\nVuonna 1985, tuolloin Ken Brownin ollessa managerina, se voitti Liigacupin (tuolloin nimelt\xc3\xa4\xc3\xa4n Milk Cup) pudottamalla v\xc3\xa4lier\xc3\xa4vaiheessa verivihollisensa Ipswich Townin ja loppuottelussa Sunderlandin._NEWLINE_Saman tien Liigacup-voittonsa j\xc3\xa4lkeen joukkue putosi 2. divisioonaan, eik\xc3\xa4 Heysel-stadionin onnettomuuden johdosta englantilaisseuroille langetetun pelikiellon vuoksi p\xc3\xa4\xc3\xa4ssyt seuraavalla kaudella edes UEFA Cupiin, vaikka olikin voittanut Liigacupin. Kaudella 1985\xe2\x80\x931986 seura voitti 2. divisioonan mestaruuden ja t\xc3\xa4m\xc3\xa4n johdosta nousi takaisin 1. divisioonaan. 1980-luvun loppupuoliskolla se saavutti hyvi\xc3\xa4 sarjasijoituksia, ja olisi kaksi kertaa ollut oikeutettu UEFA Cupin paikkaan, ellei englantilaisseurojen pelikielto olisi ollut yh\xc3\xa4 voimassa.\n_START_SECTION_\nUEFA Cupissa\n_START_PARAGRAPH_\nValioliigan historian kautta aikain ensimm\xc3\xa4isell\xc3\xa4 kaudella 1992\xe2\x80\x931993 Norwich City johti sarjaa pitk\xc3\xa4n aikaa, kunnes aivan viime kierroksilla tipahti kolmannelle sijalle, Manchester Unitedin ja Aston Villan taakse. Seuraavalla kaudella se p\xc3\xa4\xc3\xa4si hyv\xc3\xa4n sijoituksensa ansiosta kuitenkin pelaamaan UEFA Cupia, ja voittikin Vitesse Arnhemin 3\xe2\x80\x930 sek\xc3\xa4 pelasi 0\xe2\x80\x930-tasapelin vieraissa. Baijerin mahtiseura Bayern M\xc3\xbcncheni\xc3\xa4 vastaan Norwich voitti vieraissa 2\xe2\x80\x931 ja pelasi kotonaan 1\xe2\x80\x931-tasapelin, ennen h\xc3\xa4vi\xc3\xa4mist\xc3\xa4\xc3\xa4n seuraavalla kierroksella Internazionalea vastaan yhteismaalein 2\xe2\x80\x930.\n_START_SECTION_\nLaskusuhdanne\n_START_PARAGRAPH_\nTammikuussa 1994 Norwich Cityn manageri Mike Walker siirtyi Evertonin per\xc3\xa4simeen (josta h\xc3\xa4net tosin erotettiin alle vuoden kuluttua), ja tilalle tuli 36-vuotias John Deehan. H\xc3\xa4nt\xc3\xa4 avusti 34-vuotias keskikentt\xc3\xa4pelaaja Gary Megson. Kaudella 1993\xe2\x80\x931994 joukkue sijoittui lopulta kahdenneksitoista. Kauden aikana seura myi 21-vuotiaan hy\xc3\xb6kk\xc3\xa4\xc3\xa4j\xc3\xa4n Chris Suttonin Blackburniin tuohon aikaan enn\xc3\xa4tykselliseen viiden miljoonan punnan hintaan._NEWLINE_Jouluna 1994 Norwich City oli seitsem\xc3\xa4nten\xc3\xa4 Valioliigassa, ja asetelmat n\xc3\xa4yttiv\xc3\xa4t hyv\xc3\xa4lt\xc3\xa4 UEFA Cupin paikkaa ajatellen. Kauden loppupuoliskolla pelit sujuivat kuitenkin huonosti joukkueen voittaessa ainoastaan yhden kahdestakymmenest\xc3\xa4 j\xc3\xa4ljell\xc3\xa4 olleesta ottelusta. Loppusijoitukseksi koitui viimeinen sija, mist\xc3\xa4 seurasi putoaminen 1. divisioonaan. Juuri ennen putoamistaan manageri Deehan erosi ja kauden loppuajan valmensi apuvalmentaja Megson._NEWLINE_Kes\xc3\xa4ll\xc3\xa4 1995 Norwich Cityn manageriksi palkattiin Martin O\xe2\x80\x99Neill, joka oli nostanut Wycombe Wanderersin konferenssitasolta 2. divisioonaan. H\xc3\xa4n kuitenkin irtisanoutui vain puolen vuoden kuluttua siirtyess\xc3\xa4\xc3\xa4n Leicester Cityn per\xc3\xa4simeen seuran puheenjohtajan Robert Chasen kanssa ilmenneiden erimielisyyksien seurauksena. Megson jatkoi seuran v\xc3\xa4liaikaisena managerina kahdeksan kuukautta j\xc3\xa4tetty\xc3\xa4\xc3\xa4n teht\xc3\xa4v\xc3\xa4n kauden lopussa. My\xc3\xb6s puheenjohtaja Chase v\xc3\xa4istyi jouduttuaan kovan kritiikin kohteeksi joukkueen kannattajien noustua barrikadeille syytt\xc3\xa4en h\xc3\xa4nen pelaajakauppapolitiikkaansa joukkueen heikosta menestyksest\xc3\xa4. Vuosien 1992 ja 1996 v\xc3\xa4lisen\xc3\xa4 aikana joukkueesta l\xc3\xa4hti sellaisia pelaajia kuin Robert Fleck, Jeremy Goss, Chris Sutton, Tim Sherwood, Efan Ekoku, Ruel Fox, Mark Robins ja Mark Bowen. Tuona aikana Norwich oli Valioliigan kolmossijan ja kelvollisen UEFA Cup -menestyksen j\xc3\xa4lkeen pudonnut 1. divisioonan 15. sijalle._NEWLINE_Televisiokokki Delia Smith ja h\xc3\xa4nen aviomiehens\xc3\xa4 Michael Wynn-Jones hankkivat Norwich Cityn osake-enemmist\xc3\xb6n, ja joukkueen manageriksi palkattiin j\xc3\xa4lleen Mike Walker. H\xc3\xa4n ei kuitenkaan kyennyt nostamaan seuraa menestyksen tielle, ja lopetti teht\xc3\xa4v\xc3\xa4ss\xc3\xa4 kahden kauden j\xc3\xa4lkeen Norwichin vakiinnutettua paikkansa ykk\xc3\xb6sdivisioonan keskikastissa. H\xc3\xa4nen seuraajansa Bruce Riochkaan ei kyennyt nostamaan joukkuetta Valioliigaan ja lopetti teht\xc3\xa4v\xc3\xa4ss\xc3\xa4\xc3\xa4n vuonna 2000. Riochin seuraajana toimi puolen vuoden ajan Bryan Hamilton, jonka j\xc3\xa4lkeen, tammikuussa 2001 silloinen apuvalmentaja Nigel Worthington aloitti teht\xc3\xa4v\xc3\xa4ss\xc3\xa4. Tuolloin seura oli 20. sijalla, putoamisen partaalla ensimm\xc3\xa4ist\xc3\xa4 kertaa sitten 1960-luvun vuosien. Worthington kuitenkin kykeni nostamaan seuran Valioliigaan kaudeksi 2004\xe2\x80\x932005, mutta putosi heti seuraavaksi kaudeksi takaisin Englannin Mestaruussarjaan. Kaudella 2005\xe2\x80\x932006 Norwich City sijoittui yhdeks\xc3\xa4nneksi. Kausi 2006\xe2\x80\x932007 alkoi huonommin ja Norwich Cityn r\xc3\xa4mpinen johti Nigel Worthingtonin erottamiseen Norwich Cityn managerin teht\xc3\xa4vist\xc3\xa4 1. lokakuuta 2006 Burnleylle k\xc3\xa4rsityn 4\xe2\x80\x931-tappion j\xc3\xa4lkeen. Worthingtonin j\xc3\xa4lkeen v\xc3\xa4liaikaisena managerina toimi valmentaja Martin Hunter._NEWLINE_16. lokakuuta 2006 Norwich City ilmoitti West Ham Unitedin apulaismanagerin skotlantilaisen Peter Grantin siirtyv\xc3\xa4n Norwich Cityn uudeksi manageriksi. Helmikuussa 2007 uudeksi apulaismanageriksi palkattiin skotlantilainen Jim Duffy._NEWLINE_Huonosti alkaneen kauden seurauksena Peter Grant erosi managerin teht\xc3\xa4v\xc3\xa4st\xc3\xa4 9. lokakuuta 2007 ja Jim Duffy hoiti t\xc3\xa4st\xc3\xa4 l\xc3\xa4htien v\xc3\xa4liaikaisesti managerin teht\xc3\xa4vi\xc3\xa4. Duffyn kausi kesti 30. lokakuuta 2007 saakka, jolloin englantilainen Glenn Roeder nimitettiin teht\xc3\xa4v\xc3\xa4\xc3\xa4n. Roederin sopimus oli kestoltaan kahden ja puolen vuoden mittainen. Roeder nimesi apulaisekseen Lee Clarkin, entisen ty\xc3\xb6toverinsa Newcastlesta._NEWLINE_Lee Clark siirtyi Huddersfieldin manageriksi 12. joulukuuta 2008. Glenn Roederin sopimus purettiin 14. tammikuuta 2009 huonosti alkaneen kauden j\xc3\xa4lkeen ja Charltonille FA Cupissa k\xc3\xa4rsityn tappion j\xc3\xa4lkeen. Seuran valmennuksesta vastasi loppukauden seuran entinen maalivahti Bryan Gunn. Siit\xc3\xa4 huolimatta ett\xc3\xa4 Gunn ei saanut pelastettua seuraa putoamasta sarjatasoa alemmas, h\xc3\xa4nen kanssaan kirjoitettiin my\xc3\xb6hemmin vuoden mittainen jatkosopimus.\n_START_SECTION_\nUusi nousu\n_START_PARAGRAPH_\n18. elokuuta 2009 nimitettiin uudeksi p\xc3\xa4\xc3\xa4valmentajaksi skotlantilainen Paul Lambert. Bryan Gunn oli saanut potkut Norwich Cityn h\xc3\xa4vitty\xc3\xa4 juuri Paul Lambertin silloin valmentamalle Colchesterille 7\xe2\x80\x931. Lambertin valmennuksessa joukkue voitti Ykk\xc3\xb6sliigan mestaruuden ja nousi heti takaisin Mestaruussarjaan._NEWLINE_Kaudella 2010\xe2\x80\x932011 Norwich City varmisti suoran nousun Valioliigaan sijoittumalla Mestaruussarjassa toiseksi nelj\xc3\xa4n pisteen p\xc3\xa4\xc3\xa4h\xc3\xa4n sarjan voittaneesta QPR:st\xc3\xa4. Edellisen kerran kahdessa per\xc3\xa4kk\xc3\xa4isess\xc3\xa4 nousussa onnistui Manchester City 2000-luvun alussa._NEWLINE_Paluu Valioliigaan sujui mallikkaasti, joukkue oli kauden p\xc3\xa4\xc3\xa4tytty\xc3\xa4 sijalla 12._NEWLINE_Kuukausi ennen kauden 2012\xe2\x80\x932013 alkua Paul Lambert siirtyi Aston Villan p\xc3\xa4\xc3\xa4valmentajan paikalle. H\xc3\xa4nen seuraajakseen valittiin Birminghamin p\xc3\xa4\xc3\xa4valmentaja Chris Hughton. Kauden alku sujui varsin heikosti, mutta my\xc3\xb6hemmin h\xc3\xa4n johdatti seuran pelaajineen uuteen seuraenn\xc3\xa4tykseen per\xc3\xa4kk\xc3\xa4isiss\xc3\xa4 tappiottomissa otteluissa. Loppukauden hyv\xc3\xa4 vire nosti Norwichin 11. sijalle kauden loputtua. Kauden heikoimpiin esityksiin kuului erityisesti Lutonille FA Cupissa k\xc3\xa4rsitty tappio, joka oli ensimm\xc3\xa4inen kerta yli kahteenkymmeneen vuoteen kun ylimm\xc3\xa4n sarjatason joukkue h\xc3\xa4vi\xc3\xa4\xc3\xa4 liigan ulkopuoliselle joukkueelle._NEWLINE_Kausi 2013\xe2\x80\x932014 ei sujunut isoista hankinnoista huolimatta. Muun muassa seuran enn\xc3\xa4tyshankinta Ricky van Wolfswinkel floppasi pahasti tehden kauden aikana vain yhden maalin. Suoritukset olivat ep\xc3\xa4tasaisia koko kauden ajan ja kauden lopussa Norwich City oli Valioliigan v\xc3\xa4hiten maaleja tehnyt joukkue. Huonot tulokset johtivat lopulta Chris Hughtonin potkuihin v\xc3\xa4h\xc3\xa4n ennen kauden p\xc3\xa4\xc3\xa4ttymist\xc3\xa4. Seuran U21-joukkueen valmentaja Neil Adams nostettiin vastuuvalmentajaksi kauden viimeisiin peleihin. Piristyneist\xc3\xa4 otteista huolimatta Norwich Cityn valioliigataival p\xc3\xa4\xc3\xa4ttyi putoamiseen seuran sijoituttua kolmanneksi viimeiselle sijalle maalieron vuoksi._NEWLINE_Neil Adams toimi p\xc3\xa4\xc3\xa4valmentajana tammikuuhun 2015 ja erosi Norwichin h\xc3\xa4vitty\xc3\xa4 FA-cupissa Preston North Endille 2-0. Neil Adamsin seuraajaksi nimitettiin nelj\xc3\xa4 p\xc3\xa4iv\xc3\xa4\xc3\xa4 my\xc3\xb6hemmin skotlantilainen Hamilton Academicalin p\xc3\xa4\xc3\xa4valmentaja Alex Neil. Norwich sijoittui kauden lopussa kolmanneksi ja nousi Valioliigaan nousukarsintojen kautta. Finaaliin Norwich selvisi semifinaaleista Ipswichia vastaan yhteismaalein 4-2. Nousukarsintojen finaalissa Wembleyll\xc3\xa4 Norwich voitti ottelun Middlesbroughia vastaan 2-0. Seuraavalla kaudella Valioliigassa sijoitus oli 19. ja Norwich tippui j\xc3\xa4lleen Mestaruussarjaan._NEWLINE_Alex Neil sai potkut 10. maaliskuuta 2017 seuran pudottua pois nousupaikoilta, johdettuaan sarjaa viel\xc3\xa4 lokakuussa. Alan Irvine toimi h\xc3\xa4nen j\xc3\xa4lkeens\xc3\xa4 v\xc3\xa4liaikaisena p\xc3\xa4\xc3\xa4valmentajana kauden loppuun. Toukokuussa 2017 seura nimitti p\xc3\xa4\xc3\xa4valmentajakseen saksalaisen Daniel Farken. H\xc3\xa4n on ensimm\xc3\xa4inen Brittein saarten ulkopuolelta tuleva Norwich Cityn p\xc3\xa4\xc3\xa4valmentaja.'